
Në mbështetje të nenit 100 të Kushtetutës dhe të pikës 2, të nenit 6, të ligjit nr. 10138, datë 11.5.2009, “Për shëndetin publik”, të ndryshuar, me propozimin e ministrit të Shëndetësisë dhe Mbrojtjes Sociale, Këshilli i Ministrave
 
VENDOSI:

1. Miratimin e programit kombëtar të depistimit të kancerit të gjirit në Shqipëri, si një paketë shërbimesh ndihmëse në shëndetin publik, që përfshin ekzaminimet sistematike nëpërmjet palpimit të gjirit dhe mamografisë, ekzaminimet e mëtejshme diagnostikuese dhe trajtimin për të gjitha gratë që diagnostikohen me kancer, të përfshira në program, me qëllim identifikimin e hershëm të kancerit të gjirit dhe uljen e vdekshmërisë nga kanceri i gjirit. 
2. Shërbimet e organizuara të këshillimit, të informimit të grave mbi programin dhe ekzaminimit me palpim të gjirit do të kryhen pranë qendrave shëndetësore të shërbimeve të kujdesit parësor.
3. Shërbimi i ekzaminimit me mamografi do të ofrohet në qendrat e mamografisë, pranë shërbimit spitalor publik, poliklinikave të specialiteteve dhe njësitë e lëvizshme të mamografive.
4. Shërbimet e diagnozës së mëtejshme dhe të trajtimit eventual mjekësor do të ofrohen për të gjitha gratë që rezultojnë pozitive në depistim, pas kryerjes së mamografisë. 
5. Shërbimet e parashikuara në pikat 2, 3 dhe 4 të këtij vendimi, ofrohen pa pagesë, si pjesë e kësaj pakete të shërbimeve ndihmëse të shëndetit publik, duke zbatuar sistemin e referimit.
6. Kryerja e ekzaminimeve të mëtejshme në procesin e konfirmimit të diagnozës së kancerit të gjirit dhe trajtimi do të kryhet pranë Qendrës Spitalore Universitare “Nënë Tereza”, Tiranë, dhe spitaleve të caktuara rajonale, të cilat sigurojnë kapacitetet e nevojshme lidhur me diagnozën.
7. Ministria përgjegjëse për shëndetësinë siguron rritjen e vazhdueshme të kapaciteteve lidhur me ekzaminimin e mamografisë dhe trajtimin, në spitalet rajonale, me qëllim uljen e vazhdueshme të barrierave gjeografike për gratë e përfshira në program. 
8. Programi të garantojë qëndrueshmërinë afatgjatë të shërbimit, rritjen e vazhdueshme të mbulesës depistuese dhe cilësi në të gjitha nivelet e shërbimeve të ofruara.
9. Instituti i Shëndetit Publik, në bashkëpunim me njësitë vendore të kujdesit shëndetësor, në varësi të Operatorit të Shërbimit të Kujdesit Shëndetësor, duhet të sigurojë kryerjen e ekzaminimit të mamografisë për gratë e përfshira në këtë program, afër vendbanimit për zona të largëta urbane dhe rurale, nëpërmjet mamografive të lëvizshme. 
10. Qendrat shëndetësore duhet të sigurojnë informimin, këshillimin dhe ekzaminimin me palpim të gjirit për gratë e përfshira në program. Mjekët e familjes duhet të mbështesin me informacion gjatë gjithë procesit të diagnozës dhe trajtimit gratë që rezultojnë pozitive.
11. Instituti i Shëndetit Publik, Operatori i Shërbimit të Kujdesit Shëndetësor, në bashkëpunim me Qendrën Kombëtare të Edukimit në Vazhdim, të sigurojnë trajnimin e duhur për personelin shëndetësor, mjekë dhe infermierë, të këtyre qendrave. 
12. Instituti i Shëndetit Publik organizon në vijimësi aktivitetet kombëtare dhe rajonale ndërgjegjësuese të popullatës dhe, në bashkëpunimin me Operatorin e Shërbimit të Kujdesit Shëndetësor, siguron ndërgjegjësimin dhe informimin e vazhdueshëm të publikut lidhur me depistimin dhe diagnozën e hershme të kancerit të gjirit. 
13. Instituti i Shëndetit Publik i propozon për miratim Ministrisë së Shëndetësisë dhe Mbrojtjes Sociale kornizën teknike të programit me popullatën target, standardet, mekanizmat e sigurimit të cilësisë, menaxhimin e riskut dhe treguesit e monitorimit të procesit. Instituti i Shëndetit Publik, në bashkëpunim me Operatorin e Shërbimit të Kujdesit Shëndetësor, Qendrën Spitalore Universitare “Nënë Tereza”, Tiranë, si dhe strukturën përgjegjëse për cilësinë, standardet dhe akreditimin, përditëson në vijimësi kornizën teknike në përputhje me praktikat më të mira ndërkombëtare në këtë fushë. 
14. Ngarkohen Ministria e Shëndetësisë dhe Mbrojtjes Sociale, Instituti i Shëndetit Publik dhe Operatori i Shërbimeve të Kujdesit Shëndetësor për zbatimin e këtij vendimi.
Ky vendim hyn në fuqi pas botimit në Fletoren Zyrtare.

